นายกรัฐมนตรี ขอให้รัฐมนตรีมุ่งมั่นทำงานให้ความช่วยเหลือประชาชนต่อไป พร้อมมอบหมายฝ่ายที่เกี่ยวข้องสร้างการรับรู้พระราชพิธีบรมราชาภิเษก และเชิญชวนสวมใส่เสื้อเหลืองช่วงเดือนเมษายนถึงกรกฎาคม
พันเอกหญิงทักษดา สังขจันทร์ ผู้ช่วยโฆษกประจำสำนักนายกรัฐมนตรี เปิดเผยว่า นายกรัฐมนตรี มีข้อสั่งการในที่ประชุมคณะรัฐมนตรีขอให้รัฐมนตรีมุ่งมั่นทำงานต่อไป เพราะช่วงนี้ยังเป็นช่วงที่รัฐบาลมีอำนาจเต็มจึงขอให้ดูว่ามีแผนงานใดที่ต้องการความเร่งด่วนในการให้ความช่วยเหลือพี่น้องประชาชน ก็ขอให้เร่งดำเนินการ ขณะที่ในส่วนของนายกรัฐมนตรีจะกำกับการทำงาน โดยมุ่งมั่นตั้งใจต่อไป ทั้งนี้นายกรัฐมนตรีไม่ได้แสดงความคิดเห็นใดๆด้านการเมือง        นอกจากนี้นายกรัฐมนตรีขอบคุณรัฐมนตรี และทุกฝ่ายที่ร่วมกันทำงาน รวมถึงขอให้หน่วยงานราชการช่วยกันสร้างการรับรู้เกี่ยวกับพระราชพิธีบรมราชาภิเษกให้ประชาชนรับทราบ ซึ่งในรายการศาสตร์พระราชาสัปดาห์นี้ นายกรัฐมนตรีจะจัดรายการเป็นครั้งสุดท้ายและในสัปดาห์ต่อไปมอบหมายให้คณะกรรมการทั้ง 5 ฝ่ายที่เกี่ยวข้องกับพระราชพิธีบรมราชาภิเษกสลับกันมาให้ความรู้กับประชาชนเกี่ยวกับพระราชพิธีบรมราชาภิเษกว่าจะต้องดำเนินการอย่างไร พร้อมเชิญชวนพี่น้องประชาชนใส่เสื้อเหลืองในช่วงเดือนเมษายนถึงกรกฎาคม